Ci fu un lampu di spaventu  chi siccò lu ciatu a tutti;  Rosa Scordu sbarra l'occhi,  focu e lacrimi s'agghiutti.  La radio continua a trasmettere:  «I primi cadaveri riportati  alla superficie dalle squadre di soccorso  appartengono a nostri connazionali  emigrati dalla Sicilia.  Ecco il primo  elenco  delle vittime.  Natale Fatta, di Riesi provincia di Caltanissetta  Francesco Tilotta, di Villarosa provincia di Enna  Alfio Calabrò, di Agrigento  Salvatore Scordu... ».    Un trimotu: «Me maritu!  me maritu!» grida e chianci,  e li vuci sangu e focu  dintra l'occhi comu lanci.  Cu na manti e centu vucchi,  addumata comu torcia,  si lamenta e l'ugna affunna  ntra li carni e si li scorcia.  L'àutra manu strinci e ammacca  u  nutricu stramurtutu,  ca si torci mentri chianci  affucatu e senza aiutu.  E li figghi? cu capisci,  cu capisci e cu un capisci,  annigati nmenzu a l'unni  di ddu mari senza pisci.  Rosa Scordu, svinturata,  nun è fimmina e né matri,  e li figghi sunnu orfani  di la matri e di lu patri.  Misi attornu l'emigranti  ca nun sannu zoccu fari;  sunnu puru nmenzu a l'unni:  stracinati di ddu mari.  Va lu trenu nni la notti,  chi nuttata  longa e scura:  non ci fu lu funirali,  è na fossa la vittura.  Turi Scordu a la finestra,  a lu vitru mpiccicatu,  senza occhi, senza vucca:  è un schelitru abbruciatu.  L'arba vinci senza lustru,  Turi Scordu ddà ristava:  Rosa Scordu lu strinceva  nni li vrazza, e s'abbruciava.